C 214/4
SK
Úradný vestník Európskej únie
16.6.2023
Utorok 17. januára 2023
I.
keďže pre MSP je často veľmi ťažké udržať si konkurenčnú pozíciu v kontexte globalizácie celého maloobchodného hodnotového reťazca, ktorú vedú veľké spoločnosti; keďže medzi vedľajšie dôsledky patrí štandardizácia obchodnej ponuky a mestskej krajiny, vyprázdňovanie mestských centier, zvyšovanie ekologickej stopy a vplyv na pracovné podmienky; keďže posilnenie miestneho obchodu by mohlo pomôcť s riešením týchto dôsledkov;
J.
keďže s rýchlym rozvojom elektronického obchodu prechádza maloobchodný sektor v súčasnosti dramatickou transformáciou, pričom maloobchod prostredníctvom viacerých kanálov, ktorý spája offline a online predaj, prináša pre tento sektor nové príležitosti aj výzvy;
K.
keďže inflácia v eurozóne naďalej prudko stúpa; keďže ceny energií a pohonných hmôt sa naďalej zvyšujú tempom, ktoré výrazne prevyšuje priemernú infláciu, zostávajú veľmi nestabilné a patria k hlavným dôvodom zatvárania MSP; keďže tieto faktory spôsobujú, že MSP a mikropodniky v oblasti maloobchodu sú mimoriadne zraniteľné;
L.
keďže na malých obchodníkov často nepriaznivo vplývajú veľké predajné platformy, ktoré ponúkajú nižšie ceny, pretože presunuli svoje výrobné náklady do tretích krajín;
M. keďže na zabezpečenie rovnocenného a spravodlivého maloobchodu v celej EÚ je nevyhnutné zaviesť digitálne siete s veľmi vysokou kapacitou do všetkých regiónov EÚ; keďže podľa Európskeho dvora audítorov existujú v EÚ stále vážne nedostatky v zavádzaní týchto sietí, ktoré môžu prehĺbiť digitálnu priepasť a ohroziť udržateľnosť miestnych predajní v riedko osídlených oblastiach v porovnaní s predajňami vo veľkých mestách; N.
keďže cieľom oznámenia Komisie s názvom Európsky maloobchodný sektor pripravený na 21. storočie je posilniť konkurencieschopnosť maloobchodného sektora;
O.
keďže iniciatíva na revitalizáciu maloobchodu, ktorú predložila Komisia, podporuje digitalizáciu a modernizáciu MSP v sektore maloobchodu; keďže jedným z najdôležitejších krokov pre tvorcov politiky EÚ je podporiť schopnosť drobných maloobchodníkov prispôsobiť sa týmto zmenám;
P.
keďže Komisia privítala návrh predkladateľov petície zaviesť Európske hlavné mesto miestneho obchodu a maloobchodu a bude sa zaoberať možnosťami riešenia konkrétnych otázok, na ktoré poukazujú; keďže prioritou je zabezpečiť, aby podporné programy Komisie boli účinné, Komisia najmä bude považovať za dôležité nezameriavať sa len na zvyšovanie informovanosti, ale priamo prispievať k riešeniu výziev, ktorým čelia maloobchodné MSP, a mať na ne pozitívny vplyv;
Q.
keďže tento návrh by mohol posilniť prebiehajúcu prácu v mestách v rámci priemyselnej politiky a politiky v oblasti MSP, najmä Výzvu pre inteligentné mestá, ktorá združuje aktívnu komunitu 136 miest z 21 krajín s cieľom využiť najmodernejšie technológie a podporiť zelenú a digitálnu transformáciu a sociálnu odolnosť;
R.
keďže budovanie silnej maloobchodnej komunity môže byť veľmi užitočné pre tých, ktorí chcú modernizovať a zlepšiť tak svoje konkurenčné postavenie;
S.
keďže dodržiavanie administratívnych formalít zaťažuje MSP viac ako väčšie spoločnosti vzhľadom na ich obmedzené finančné a ľudské zdroje;
T.
keďže úloha regulovať maloobchodný sektor leží predovšetkým na pleciach členských štátov; keďže pri každom posudzovaní prekážok, ktorým čelí maloobchodný sektor, by sa malo okrem iného vychádzať zo skúseností a pohľadu podnikov, pracovníkov a spotrebiteľov; keďže členské štáty by mali zabezpečiť, aby existujúce predpisy nemali neprimeraný vplyv na MSP a mikropodniky a nebránili ich činnosti;
U.
keďže maloobchod je odvetvím, ktoré prostredníctvom daní významne prispieva k financovaniu verejných výdavkov na verejné služby pre všetkých občanov;
V.
keďže cieľom tohto návrhu je podporiť miestny maloobchod a prispieť k spoločnému povedomiu o jeho hospodárskom a sociálnom význame;